ളാഹ ഗോപാലന് എന്ന ഉജ്ജ്വല അദ്ധ്യായം ഛിന്നഭിന്നമായി സമൂഹത്തിന്റെ അടിത്തട്ടില് കിടന്ന ഒരു ജനതയെ ഭൂമിയുടെ ഉടമകളാക്കിയതിന് പിന്നില് ളാഹ ഗോപാലന് എന്ന സമരനേതാവിന്റെ ത്യാഗസമര ചരിത്രമുണ്ട്. ആദിവാസി ദളിത് ജീവിതങ്ങള് നേരിട്ട് മനസിലാക്കി അവര്ക്കായി സമരം നയിച്ച ജനനേതാവ്. ചെങ്ങറ സമരം അദ്ദേഹത്തിന്റെ സമരവീര്യം സര്ക്കാരിനെ ബോദ്ധ്യപ്പെടുത്തി. പതിമൂന്നാം വയസില് വീട് വിട്ടിറങ്ങി. കഷ്ടപ്പാടുകള് നിറഞ്ഞതായിരുന്നു ജീവിതം. ശബരിമല പാതയില് ളാഹ ആദിവാസി കോളനിയിലായിരുന്നു താമസം. ആദിവാസികള്ക്കൊപ്പം ഉണ്ടുറങ്ങി നേടിയ അനുഭവം. അവര്ക്കൊപ്പം താമസിച്ചത് കൊണ്ട് അവരുടെ ദുരിതം എന്തെന്ന് നേരിട്ട് മനസിലാക്കാന് അദ്ദേഹത്തിന് കഴിഞ്ഞു. എന്തിനെയും അതിജീവിച്ച് മുന്നേറാനുളള തന്റേടം ളാഹയിലുണ്ടായിരുന്നു. സി.പി.എം പോലും ഇവിടെ ആദിവാസികളുടെ പേര് പറഞ്ഞ് ഭൂ സമരം നടത്തിയിട്ടുണ്ട്. മൊട്ടക്കുന്നുകള് കൈയേറി കൊടികുത്തി തിരിച്ച് വരുന്നതല്ല ഭൂസമരം. സി.പി.എം ചെയ്യുന്നത് അത്തരം സമര രീതിയാണ്. ളാഹ ഗോപാലനും ഞാനും ഒക്കെ നടത്തിയത് സമൂഹത്തിന്റെ അടിത്തട്ടില് കിടക്കുന്നവരെ കണ്ടെത്തി അവര്ക്ക് വേണ്ടി ജീവന് പണയം വച്ചുള്ള പോരാട്ടമാണ്. പ്രാഥമിക വിദ്യാഭ്യാസം മാത്രമെ ളാഹക്ക് ഉണ്ടായിരുന്നുളളൂ. എഴുത്തും വായനയും അറിയാതെയാണ് ഞാന് ആദിവാസികളുടെ ഉന്നമനത്തിനായി രംഗത്ത് വന്നത്. ഞങ്ങള്ക്കെല്ലാം ഒരുലക്ഷ്യം മാത്രമെ ഉണ്ടായിരുന്നുളളൂ. ആദിവാസി വിഭാഗങ്ങളെ മുഖ്യധാരയിലേക്ക് ഉയര്ത്തുക. സമരരംഗത്ത് ഒട്ടനവധി കഷ്ടപ്പാടുകളും യാതനകളും ത്യാഗങ്ങളും സഹിച്ച വ്യക്തിയാണ് ളാഹ ഗോപാലന്.1950 ഏപ്രില് 10ന് മാവേലിക്കര വെട്ടിയാര് കൊച്ചുപുരക്കല് വീട്ടില് കാട്ടൂര് അയ്യപ്പന്റെയും ചന്ദ്രമതിയുടെയും മകനായി ജനിച്ച അദ്ദേഹത്തിന് ഒരു പക്ഷെ മറ്റേതെങ്കിലും രംഗത്തേക്ക് തിരിയാമായിരുന്നു. എന്നാല് ആദിവാസി ദളിത് വിഭാഗത്തിനായി അദ്ദേഹം ജീവിതം ഉഴിഞ്ഞുവച്ചു. 2005ല് ഒാവര്സീയറായാണ് വിരമിച്ചത്.1975 മുതല് കുറെക്കാലം സി.പി.എമ്മിനൊപ്പം പ്രവര്ത്തിച്ച അദ്ദേഹം ജോലിയില് നിന്ന് വിരമിച്ച ശേഷമാണ് സാധുജന വിമോചന സംയുക്ത വേദി രൂപീകരിച്ച് പ്രവര്ത്തനമാരംഭിക്കുന്നത്. സംഘടനയുടെ സംസ്ഥാന പ്രസിഡന്റുമായിരുന്നു. പത്തനംതിട്ടയിലെ ചെങ്ങറയില് സമരത്തിന് നേതൃത്വം വഹിക്കുമ്ബോള് അദ്ദേഹത്തിനു മുന്നില് ഒരു ലക്ഷ്യം മാത്രമായിരുന്നു. ഭൂമിയില്ലാത്തവന് ഭൂമിനേടികൊടുക്കുക. സമരസമിതിയിലെ ഭിന്നിപ്പിനെ തുടര്ന്ന് പിന്നീട് ളാഹക്ക് ചെങ്ങറ വിടേണ്ടി വന്നിട്ടുണ്ട്. 1986 മുതലാണ് ആദിവാസികളുടെ അവകാശങ്ങള്ക്കായി സമരരംഗത്തിറങ്ങിയത്. 1990ല് രാജാമ്ബാറ ഭൂസമരത്തിന് നേതൃത്വം നല്കി. 2005 ആഗസ്റ്റ് 15ന് പത്തനംതിട്ട മിനി സിവില് സ്റ്റേഷന് മുന്നില് ആരംഭിച്ച സത്യഗ്രഹം 150 ദിവസം നീണ്ടുനിന്നു. 2007 ആഗസ്റ്റ് നാലിന് രാത്രി ഹാരിസണ് മലയാളം പ്ളാന്റേഷന് കുമ്ബഴ എസ്റ്റേറ്റിന്റെ ചെങ്ങറയിലെ തോട്ടം കൈയേറി കുടില്കെട്ടി സമരം തുടങ്ങി. സര്ക്കാര് ഉടമസ്ഥതയില് പാട്ടവ്യവസ്ഥയിലുളള ഭൂമിയില് കൈയേറ്റ സമരത്തിന് നേതൃത്വം നല്കി. 2007 നവംബര് 12ന് പൊലീസ് അറസ്റ്റ് ചെയ്ത് ജയിലിലടച്ചു. 793 ദിവസം നീണ്ട സമരം ഫലം കണ്ടാണ് അവസാനിപ്പിച്ചത്. 2010 ജനുവരി 2ന് 1495 കുടുംബങ്ങള്ക്ക് ഭൂമി നല്കാന് സര്ക്കാര് കരാറുണ്ടാക്കി. വിതരണത്തിനായി വിവിധ ജില്ലകളില് 831 ഏക്കര് ഭൂമിമാറ്റിവച്ചു. സമര നേതൃത്വം ഒഴിഞ്ഞ ശേഷം ളാഹ ഗോപാലന് പത്തനംതിട്ട അഴൂരിലേക്ക് താമസം മാറ്റി. മുകുന്ദന് സി.മേനോന് മനുഷ്യാവകാശ പുരസ്കാരം, സുകുമാര് അഴീക്കോടിന്റെ സ്മരണക്കായി നേച്ചര് ലൈഫ് ഇന്റര്നാഷണല് ഏര്പ്പെടുത്തിയ പുരസ്ക്കാരം എന്നിവ ലഭിച്ചു. ജീവിതം തന്നെ ആദിവാസി ദളിത് വിഭാഗങ്ങള്ക്കായി സമര്പ്പിച്ച അദ്ദേഹം ആദിവാസി ദളിത് ഉന്നമനം ലക്ഷ്യംവച്ച് ഇൗ രംഗത്ത് പ്രവര്ത്തിച്ച ധീരനാണ്. മരണശേഷം മൃതദേഹം കോട്ടയം മെഡിക്കല് കോളേജ് ആശുപത്രിക്ക് നല്കാന് സമ്മതപത്രം പോലും നല്കിയിരുന്നു. എന്നാല് കൊവിഡ് മരണമായതുകാരണം ആ ആഗ്രഹം പൂവണിഞ്ഞില്ല. 1989ലാണ് ആദിവാസികള്ക്ക് ഭൂമിക്കായി താന് ആദ്യമായി വയനാട്ടിലെ വെള്ളമുണ്ടക്കടുത്ത കോളിക്കല് പാളി കോളനിയില് സമരം നടത്തുന്നത്. പത്ത് ആദിവാസി കുടുംബങ്ങള്ക്ക് അന്ന് ഭൂമി ലഭിച്ചു. മിച്ചഭൂമി സര്ക്കാരിന് ഇവര്ക്കായി പതിച്ച് നല്കേണ്ടി വന്നു. തുടര്ന്ന് അമ്ബുകുത്തി, ചീങ്ങേരി, പനവല്ലി, ആറളം എന്നിവിടങ്ങളിലൊക്കെ ഭൂമിക്ക് വേണ്ടി ആദിവാസികളെ സംഘടിപ്പിച്ച് സമരം നടത്തി. വയനാട്ടിലെ ഭൂസമരത്തിന്റെ ഭാഗമായി 2001 ആഗസ്റ്റ് 29ന് തിരുവനന്തപുരത്ത് സെക്രട്ടറിയേറ്റിന് മുന്നില് സമരം ആരംഭിച്ചു. സര്ക്കാരുമായുളള ഒത്തുതീര്പ്പിനെ തുടര്ന്ന് ഒക്ടോബര് 16ന് സമരം അവസാനിപ്പിച്ചു. അന്നുണ്ടാക്കിയ കരാര് ലംഘനത്തിന്റെ പേരിലാണ് മുത്തങ്ങയില് 2003 ജനുവരി അഞ്ചിന് ആദിവാസികളെ ഇറക്കി ഭൂമികൈയേറ്റ സമരം നടത്തിയത്. നരനായാട്ടോടെയാണ് സര്ക്കാര് സമരത്തെ നേരിട്ടത്. സമരം നയിക്കാന് ളാഹ ഗോപാലന് കാണിച്ച ആത്മാര്ത്ഥത എത്ര അഭിനന്ദിച്ചാലും മതിയാകില്ല. തയ്യാറാക്കിയത് : പ്രദീപ് മാനന്തവാടി